In-Nazzjonijiet Magħquda twissi bi kriżi umanitarja fil-Libanu
Imtella' Awwissu 8, 2020 - Aġġornata 8 Ta' Awwissu, 2020 6:50pm Aġenziji tan-Nazzjonijiet Magħquda wissew bi kriżi umanitarja fil-Libanu wara l-isplużjoni fil-port ta' Bejrut nhar it-Tlieta. B'kollox mat-300,000 persuna spiċċaw bla saqaf fuq rashom maqbuda fi kriżi ekonomika u l-pandemija tal-Covid-19. B'kollox mietu mal-160 ruħ u iktar minn 5,000 persuna indarbu. Il-World Food Programme qalet li l-ħsara lill-belt sħiħa ta' Bejrut tant hi kbira li l-provisti tal-ikel hemm possibiltà li jitwaqqfu u dan iwassal għall-żieda fil-prezzijiet tal-ikel u affarijiet essenzjali. L-Għaqda Dinjija tas-Saħħa qalet ukoll li l-istruttura tas-saħħa ġarrbet ħsarat kbar bi tliet sptarijiet spiċċaw meqruda għal kollox. Sadattant, il-President Lebaniż Michel Aoun irrifjuta talba biex issir investigazzjoni internazzjonali dwar l-isplużjoni li tertqet il-kapitali Lebaniża, wara li 3,000 tunnellata nitrat tal-ammonju splodew meta kienu f'maħżen fil-port ta' Bejrut. Aoun qal li l-awtoritajiet lokali se jkompli jinvestigaw dwar x'wassal għal din l-isplużjoni. In-nitrat tal-ammonju kien ilu maħżun fil-port tal-kapitali Lebaniża għal dawn l-aħħar sitt snin, bil-gvern Lebaniż qed jiffaċċja kritika qawwija dwar id-deċiżjoni li dan jinżamm maħżun hemm għal dan iż-żmien kollu.